《送刘几道》
宋代·翁卷

束发同执经，交分人莫如。
我愚百无成，蹭蹬空林居。
君文最奇崛，二十魁荐书。
青衫何太晚，警捕殊区区。
是月蝉始鸣，秀色连郊墟。
俶装趋海邑，指期当憩车。
老大恋亲友，暂别犹欷嘘。
况此一分手，归期三载余。
积雨山川晦，新晴氛雾除。
殷勤送客吟，掺执行子裾。
愿言乘高风，矫翮凌太虚。

作者简介：翁卷，字续古，一字灵舒，乐清（今属浙江）人。工诗，为“永嘉四灵”之一。曾领乡荐（《四库提要》作“尝登淳佑癸卯乡荐”，《乐清县志》承此，而近人以为是淳熙癸卯，相差一个甲子。衡诸翁卷生平，前者过早，后者过尽，疑都不确），生平未仕。以诗游士大夫间。有《四岩集》，《苇碧轩集》。清光绪《乐清县志》卷八有传。